Oslo 13. mai 2016

## Høringssvar om forslag til nasjonale retningslinjer for femårige grunnskolelærerutdanninger

IKO- Kirkelig pedagogisk senter vil med dette gi en kort høringsuttalelse om forslag til nasjonale retningslinjer for femårige grunnskolelærerutdanninger. Våre merknader knytter seg KRLE-faget/RLE-faglige elementer og behandler 1.-7. trinn og 5.-10. trinn sammen.

### RLE i profesjonsfaget

IKO verdsetter at RLE-faglige elementer nå finnes i angitt omfang innen det som her kalles profesjonsfag, og vurderer det dithen at det skisserte læringsutbyttet vil bidra til å gjøre norske lærere bedre rustet til å møte mangfoldet i elevgruppe og samfunn.

### KRLE-faget

Slik utbytteformuleringene nå står, ser det ut til at lærerstudenter på GLU 1.-7. trinn kun skal lære om eldre kristendomshistorie, mens lærerstudenter på GLU 5.-10 trinn kun skal lære om nyere kristendomshistorie. Vi regner med at dette er en glipp, da KRLE-lærere på 5.-7. trinn også skal undervise om eldre kristendomshistorie, og det uansett er påkrevd for god historieundervisning at en både kjenner, forstår og kan formidle de lange linjene.

Det har skjedd en stor reduksjon i antall utbytteformuleringer også i KRLE-faget. Vi forstår intensjonen om slik å gi større rom for lokale tilpasninger, samtidig ser vi noen fordeler med tydeligheten i de eksisterende formuleringene. Vi stoler likevel på at fagmiljøene ved hver enkelt institusjon vil evne å utvikle egne og mer detaljerte utbytteformuleringer.

Med vennlig hilsen

IKO – Kirkelig pedagogisk senter

Marianne Uri Øverland

Direktør